text: মানিকগঞ্জে দুই বাসের মুখোমুখি সংঘর্ষে আহত ৩০
  ১০ জুন, ২০১৯ ১৭:২৬:০০
  মানিকগঞ্জে দুটি যাত্রীবাহী বাসের মুখোমুখি সংঘর্ষে এক চালকসহ অন্তত ৩০ জন আহত হযেছেন। এদের মধ্যে তিনজনের অবস্থা গুরুতর।
  সোমবার দুপুরে ঢাকা-আরিচা মহাসড়কের শিবালয় উপজেলার মহাদেবপুর বাসস্ট্যান্ড এলাকায় এ দুর্ঘটনা ঘটে।
  এসময় প্রায় ঘণ্টাখানেক মহাসড়কে যানবাহন চলাচল বন্ধ ছিল। এতে চরম দুর্ভোগের শিকার হন ঈদের ছুটি শেষে কর্মস্থলমুখী হাজারো মানুষ।
  বরংগাইল হাইওয়ে পুলিশ ফাঁড়ির ইনচার্জ ইয়ামীন-উদ দৌলা জানান, নীলাচল পরিবহনের একটি বাস পাটুরিয়া ঘাট থেকে যাত্রী নিয়ে ঢাকায় যাচ্ছিল। বাসটি মহাদেবপুর এলাকায় পৌঁছালে বিপরীত দিক থেকে আসা সেবা গ্রীনলাইন পরিবহনের অপর একটি বাসের সঙ্গে মুখোমুখি সংঘর্ষ হয়। এতে দুটি বাসেরই সামনের অংশ দুমড়ে-মুচড়ে যায়। এসময় নীলাচল পরিবহনের চালকসহ অন্তত ৩০ যাত্রী আহত হন।